DA vat Ramaphosa hof toe oor spioenbaasMmusi Maimane, leier van die DA (Foto: Twitter via ANA) Die eerste groot botsing tussen pres. Cyril Ramaphosa en die DA is op hande – en dit gaan oor die aanstelling van die land se omstrede voormalige spioenbaas, Arthur Fraser, as direkteur-generaal van korrektiewe dienste. Dit is die grootste omstredenheid nóg sedert Ramaphosa twee maande gelede president geword het. Mmusi Maimane, DA-leier, het aangekondig sy party gaan Ramaphosa se besluit om Fraser aan die hoof van Suid-Afrika se tronke te plaas, deur die hof laat hersien. Maimane het Ramaphosa Woensdag gevra of hy Fraser se beweerde onwettige gedrag as hoof van die Staatsekerheidsagentskap (SSA) in ag geneem het toe hy hom as direkteur-generaal van staatsekerheid aangestel het, en hy het die staatshoof tot 16:00 gistermiddag gegee om ŉ antwoord te verskaf. Maimane het Ramaphosa ook gevra waarom Fraser juis na korrektiewe dienste ontplooi is, aangesien hy geen ervaring van tronkbestuur het nie. Nou het die DA besluit om die hof te vra om Fraser se aanstelling voor die hof te daag op die gronde dat dit nie prosedureel of substantief rasioneel was nie. Dit herinner baie aan die gronde waarop die party ŉ paar jaar gelede suksesvol voor die hof geargumenteer het dat die aanstelling van adv. Menzi Simelane as nasionale direkteur van openbare vervolging irrasioneel en dus ongeldig was. Gister het die adjunkminister van justisie en korrektiewe dienste, Thabang Makwetla, in die parlement gesê dat dit Ramaphosa was wat besluit het om Fraser as direkteur-generaal aan te stel – die departement van korrektiewe dienste het niks daarmee te doen gehad nie. Ramaphosa se woordvoerder, Khusela Diko, was nie vir kommentaar beskikbaar nie.